khistorydata/jeongjo-sjw-relations huggingface dataset:
정조 5년
辛丑十月十八日午時。上御觀物軒。同副承旨入侍時。同副承旨鄭志儉。記事官趙興鎭。兼春秋金鳳顯。別兼春秋徐龍輔。以次進伏訖。上曰。昨日下敎諭音。果已構出乎。志儉曰。今才盡撰。而語不成說矣。上曰。入之。志儉奉入。上覽後敎曰。大體則固好。而字句間。或有疪病處。更爲點竄。明日入之。可也。志儉曰。當依下敎爲之矣。上曰。昨日遇災之後。次對進定於今日矣。沁留及秋判所奏。皆合時弊。且多陳勉。予庸嘉悅矣。志儉曰。臣亦自外聞之。則其陳達之說。近日寥寥之中。頗有可聞云。故外人亦稱之矣。命退。承史以次退出。
정조 5년
行都承旨嚴璹藥院直。行左承旨李柱國坐。右承旨李在學坐直。左副承旨李世奭坐直。右副承旨徐鼎修坐。同副承旨鄭志儉坐。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
李世奭啓曰。玉堂備員間。視事頉稟。傳曰。知道。
정조 5년
傳于李柱國曰。侍衛軍兵毛具。
정조 5년
傳于李世奭曰。禮房承旨入侍。
정조 5년
以臺諫有闕。政事取稟。傳于鄭志儉曰。當日爲之。
정조 5년
吏批。有政。行判書李衍祥進。參判未差。參議徐有防進。右副承旨徐鼎修進。以金文淳爲吏曹參判。李在協爲大司憲。申應顯爲大司諫。具修溫洪秉聖爲掌令。金孝直爲持平。權爲獻納。鄭在信爲正言。兪漢炅爲刑曹正郞。尹達東爲軍資判官。趙觀鎭爲弘陵參奉。金載均爲平昌郡守。
정조 5년
兵批。判書李性源病。參判鄭昌聖病。參議尹冕東入直進。參知申應顯病。行左承旨李柱國進。無政事。
정조 5년
李世奭。以備邊司言啓曰。慶尙監司趙時俊狀啓。有今日內回啓之命矣。卽見其狀辭。則新還尤甚邑四分一。之次邑五分一。倂令停退還穀。無論稍實之次尤甚。限三分一。特許準折代捧。待明秋還作本色。陜川三面。高靈兩面。依丁酉知禮戊戌奉化例。當年條身布停退。結錢蠲減。沿邑拯劣米太。依舊例停退。道內各山城屬邑。當捧各穀。限折半捧留平倉事。竝令廟堂。稟旨分付爲請。今年嶺南之歉荒。朝家非不十分軫念。而至於新還。係是嗣歲之種糧。惟患目前之難捧。不思窮春之接濟。則賙賑之資。將何以辦出乎。其所以爲民者。適足以病民。停退之請。未免徑先。使之依分數。期於準捧代穀。則混請三分一。雖無分限。旣是準折。不失元數。亦可爲捧還之一助。依所請許施。兩邑五面之被災。果不尋常。其所蠲恤。固當優施。停其身布。減其結錢。依知禮奉化例施行。拯劣米太。旣與新還有異。他道猶許停退。則今於本道。尤不必持難。竝與山倉還穀。折半捧留事。依所請許施。何如。傳曰。允。新還。雖是嗣歲種糧之需。今年本道年事告歉。比年前殆有甚焉。若不別施蠲恤之政。唉彼顚連之類。遑汲之情。無以鎭安而慰撫。況且慰諭使差遣之後。此等難從之請。必須許施。可副仰哺之民望。本道新還中。尤甚邑四分一。之次邑五分一。竝依狀請。特爲停退。然於四分五分之際。督捧停退之間。務使實惠下究。無或虛實相蒙事。自本司另加措辭。嚴飭行會。
정조 5년
李世奭。以禮曹言啓曰。來十一月初一日景慕宮展拜時。出宮吉時。令日官推擇。則同日辰時爲吉云。而與冬至使拜表吉時相値。拜表吉時。以午時。改付標以入之意。敢啓。傳曰。知道。
정조 5년
刑曹啓目粘。端川府殺獄罪人李君彬獄事。非臣愚昧。所能擅便。上裁。何如。判付啓。意見論列。頗甚的確。非不欲付輕。而本獄事。事屬䵝䵢。議多參差。豈可輕易決折。卿其就諸大臣。更良論理稟處爲如良敎。
정조 5년
辛丑十月十九日辰時。上御涵仁亭。專經武臣殿講入侍時。行都承旨嚴璹。行左承旨李柱國。右承旨李在學。左副承旨李世奭。右副承旨徐鼎修。同副承旨鄭志儉。記事官趙興鎭。假注書趙衍德。記事官金鳳顯。別兼春秋林錫喆。以次序立庭中。先行四拜禮訖。試官領敦寧李溵。兵曹判書李性源。戶曹判書鄭民始。吏曹參議徐有防。僉知田文顯。吏曹正郞金載瓚。副司果徐龍輔。以次入就位。引儀唱四拜禮。溵等率講官行拜禮訖。以次陞殿進伏。溵曰。日氣稍寒。聖體。若何。上曰。一樣矣。溵曰。王大妃殿氣候。若何。上曰。一樣矣。溵曰。惠慶宮氣候。若何。上曰。一。樣矣。命開講。賤臣呼名。鄭駿采等以次進講。至閔進講。上曰。是誰族乎。柱國曰。今營將閔光晉之子矣。至申大坤進講。性源曰。臣與大坤。有四寸之嫌。有難循例收栍矣。至崔鳳興進講。上曰。爾是何許人乎。鳳興曰。中人出身矣。上曰。見差哨官。在於何年乎。鳳興曰。己亥年禁衛大將李敬懋。差除是任矣。溵曰。筵體何等至嚴。而鳳興之擧措駭然。拿問處之。何如。上曰。置之。可也。講訖。引儀告禮畢。上曰。景慕宮展拜在前。而儀註中。百官則以朝服進參。自上則以冕服龍袍磨鍊者。事涉乖宜。何如是不審乎。世奭曰。該曹草記之如是磨鍊者。似是流來之規。而實未知其故矣。上曰。更問該曹以稟。可也。性源曰。來十一月初一日景慕宮展謁時。何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。上曰。禁衛營爲先後廂。禁軍則二番隨駕。餘皆置之。可也。命書榻敎曰。王大妃殿進御。一錢五分重人蔘粟米飮。自今日煎入。書訖。命退。諸臣以次退出。
정조 5년
辛丑十月十九日午時。上御觀物軒。禮房承旨入侍時。左副承旨李世奭。記事官趙興鎭。兼春秋金鳳顯。別兼春秋鄭東浚。以次進伏訖。上曰。近日公事積滯。承旨與注書。分讀狀啓及啓目。可也。世奭與賤臣。輪回讀奏訖。世奭曰。來十一月初一日景慕宮展拜節目中服色。誤爲磨鍊。事體誠甚未安。當該禮曹堂上推考。節目。使之改修整以入。何如。上曰。依爲之。出擧條命退。承史以次退出。
정조 5년
行都承旨嚴璹藥院直。行左承旨李柱國坐直。右承旨李在學坐直。左副承旨李世奭坐。右副承旨徐鼎修坐。同副承旨鄭志儉內閣進。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
傳于李世奭曰。右副承旨入侍。
정조 5년
以專經武臣殿講不通人訓鍊院正鄭駿采等禁推傳旨。傳于李柱國曰。適値冬節。且從三令之意。今番竝分揀。而能誦間。事當入直。欲觀前頭勤慢。此亦姑此置之。以此令兵判。申飭不通諸武臣處。
정조 5년
吏曹口傳政事。別兼春秋李集斗。
정조 5년
兵曹口傳政事。副司果李集斗。
정조 5년
以別兼春秋李集斗肅拜單子。傳于李在學曰。奏御文字。事體何等莫重。官銜又與尋常字句間不察有異。何責其人。莫非政院之罪也。此等職銜。前所未聞。別兼春秋李集斗肅單捧入承旨。爲先從重推考。更令修整入啓。
정조 5년
備忘記。冬寒若此。具格滯囚。以待用刑。不無瘦斃之慮。罪人宋重鉉。特爲定配。今日內定配所。待城門開押送後草記。時囚罪人李彦儒。罪犯甚重。欲待用刑時究覈。而滯囚不知爲幾朔。苟非死囚。豈無闊狹。特爲保放。
정조 5년
以洪忠監司狀啓。槐山縣殺獄罪人逃失。惶恐待罪事。傳于李柱國曰。勿待罪事。回諭。
정조 5년
吏曹。出身金昌幼改名啓目誣呈之罪。令攸司勘處何如。判付啓。依回啓施行爲旀。卿則推考。
정조 5년
禁府啓目。楊州前牧使金頤柱原情云云。傳旨內辭緣。泛稱遲晩。所當請刑是白乎矣。曾經侍從勿爲請刑。旣有先朝受敎。議處何如。判付啓。冬節滯囚。不可不念。考律勘放後草記爲良如敎。
정조 5년
刑曹啓目粘。端川府殺獄罪人李君彬事。就議大臣更爲回啓。判付啓。此獄事不難辨也。論以父子共謀之罪。造謀當在其父。勘以家人共犯之律。首犯當歸家長。而成獄幾年。遽易正犯。殊非愼獄體之道乙仍于。起疑收議。良以此也。今則付輕之論。僉見純同。端川府殺獄罪人李君彬減死。令道臣參酌勘決後狀聞事。行會爲良如敎。
정조 5년
司諫李謙彬疏曰。伏以。臣之至愚極劣。五旬之內。四叨見職。徒襲三緘之套。未效一日之責。祗緣懇迫之私。妄犯瀆擾之罪。聖度天大。不降威罰。特許恩暇。攢祝洪私。圖報無地。臣方左右扶將。何暇以職事自居。而愚忠所激。不敢以身之不出。而終無一言。略此附陳焉。嗚呼。數昨靑臺之報。尙切驚懼。十行丹綸之音。實出靳懇。臣雖無似。寧不知感。非不欲俯竭一得。仰裨四聰。而袞職之闕。聖上之責躬。已至矣。時政之弊。諸臣之箚。誠已切矣。雖使臣終日而思。不過同歸於陳腐之常談而已。以陳腐之常談。應皇天之警告。則不誠不實。罪莫大焉。然天下之至理。不在新奇。無外常談。雖以目下第一義言之。今於天災之來。自朝廷有位。下至輿儓之賤。無不曰天討不行。天怒宜降。下之陳言。以是言爲常。上之賜批。聞是言如常。大玩小愒。終不能大奮發大振作者。政爲一常字壞了。而甚至天有荐雷之作。視以逐歲之常有。乃使仁愛申告之心。終歸朝廷文具之應。如是而尙何望感回天心。消弭時災耶。天道玄遠。某事之召災。某政之致沴。臣實愚昧。未敢的知。而災不虛生。必有其由。殿下試於淸讌之暇。反身而自省。隨事而深究。必有所自悟而自知者矣。成湯大聖也。寧有闕遺之政。咎悔之端。而乃於遇災之日。枚擧六事而自責之。年代已逖。史氏不傳。當時六事中。依俙彷彿之有遺失者。今不可得知。而御四海兆民之衆。應一日萬幾之煩。豈曰無他事之可憂。而其必以六條事。申申焉自咎者。抑亦有所以然者矣。竊覸我殿下。聰明聖旨。卓冠百王。溫恭寅畏。可軼三王。發之言語。措諸政令者。殆若無一事欠缺。而夫以成湯之德之盛。其責猶有六焉。今若謂聖朝之無闕。而遠過成湯。更無一言之及於乘輿。則是豈殿下今日求助之意也。噫。聖德爲本。時政爲末。觀今之時政。奮勵之聖志雖勤。而庶事之恬嬉自如也。懷保之睿念如傷。而群生之困悴自如矣。甚至義理晦塞。而亂逆闖生。湖西卽士夫之鄕。而百變千怪。無歲不有。畿輔爲根本之地。而駭機凶論。接跡而起。此所以不遠之天。動之以威。示之以災者也。噫。承佐之不以誠。誅討之不以法。此實群下之罪。而苟求其大本源。則殿下董威之明。猶有未盡。而恬憘者如彼矣。殿下惻怛之仁。猶有未洽。而困瘁者如彼矣。殿下決斷之武。猶有所歉。而凶孽者如彼矣。此臣之不能無憾於天地之大。而眷眷於聖德之懋修者也。伏願殿下。勿以臣常談而忽之。自願而自修。若成湯責六之義。先從聖躬上些少未盡淨處。兢兢業業。對越於方寸之間。磊磊落落。擧行於云爲之際。以此而爲勵群工懷小民之本。以此而爲明義理誅亂逆之要。則上帝之疾威。可反爲明主之藥石。而殷穀之枯。宋熒之徒。何足專美於古哉。噫。節近大雪。冬煖如春。不有雷異。已多癙憂。天必大其聲而提告之。其欲警動我殿下。振發我殿下者。吁亦至矣。惟殿下。毋曰彼天之高高也。亦毋曰臣言之庸庸也。益懋實政。以召和氣焉。日前雷變之作。求言之敎。俱在於朝前。而職居言責。竟日至夜。無一應旨之人。孤負聖意。虧損古例。非細故也。特敎問備之罰。大僚譴罷之請。烏可已也。第聖敎中有曰。不匡之失。似難責之於近日三司。噫。近日三司之不如古。久矣。此雖出於我殿下責勉之至意。而大聖人辭敎。無或近於迫切乎。臣竊惜之。臣亦近日三司中一也。不職之罪。惟當自訟之不暇。而妄言及此。臣實死罪。臣無任屛營祈懇之至。答曰。省疏具悉。陳戒之言。可不體察。爾其勿辭察職。
정조 5년
判義禁李衍祥疏曰。伏以。臣卽伏見判府下者。時囚罪人金頤柱。有考律勘放草記之命。而臣與頤柱。有內外從應避之嫌。揆以公格。有難冒當。玆敢短章陳籲。伏乞聖明。亟遞臣所帶金吾之任。俾決囚毋至稽滯。私分得以粗安。不勝幸甚。臣於日久。忙具此本。仍卽往呈。而宮鑰已下。自外退還。不得已今始更進。成命之下。經宿淹延。怵蹙之極。無所逃罪。伏願重賜勘處焉。臣無任屛營祈懇之至。答曰。省疏具悉。令次堂擧行。
정조 5년
辛丑十月二十日巳時。上御誠正閣。同副承旨與前一直提學入侍時。前一直提學鄭民始。同副承旨鄭志儉。假注書趙衍德編修官張顯慶。記事官金鳳顯。以次進伏訖。上曰。一直提學入侍。賤臣承命出。與沈念祖偕入進伏。民始曰。王大妃殿進御粟米飮。以人蔘一錢五分重。自明日煎入乎。上曰。唯。上曰。抄啓文臣。當以策文應製。而製體。不必以張皇排鋪。依論體樣。以爲製進。何如。念祖曰。題是錢幣。則不可無設捄弊。似難以論體製呈矣。上謂民始曰。夜下諭音。卿其見之乎。民始曰。俄於朝報始見矣。上曰。古有山東父老。扶杖聽詔。河北悍卒。相顧流涕之事。今令內閣。代撰諭音者。意有所在。而其於措辭之間。實有未盡之嘆矣。民始曰。果如聖敎矣。上曰。今方正書頒布乎。志儉曰。然矣。上曰。日昨沁留所陳。或有可觀。而至於吳一運事。必欲依律而後已。實未知其然矣。民始曰。臣於年前按覈湖南時。有如此等獄事。而臣果傅之生路矣。上曰。金加八事。刑官擬律。置之生路。而予則以爲不然矣。今以加八之所犯。而或引大明律妻妾之分。且謂有宣廟時花妻比妾之律。雖或有李泰基之事。至於加八。則難以旁照施律矣。民始曰。聖敎。誠然矣。民始曰。臣於江原道蔘貢事。欲爲草記論罪而未果矣。上曰。蔘品。果何如。民始曰。貢數本是十五斤。而所捧者只五兩餘。而此亦不甚大段矣。上曰。俾置營門蔘商。欲祛宿弊。而又復如此。其爲奸弊。可謂不一而足矣。民始曰。論其一錢價本。則其所劃給。爲二十兩。而今以劣品來納者。事甚痛駭矣。上曰。此蔘若還退。則更收之際。民受其弊。此實可悶矣。民始曰。聖敎至此。實仰恤民之意。而今此莫重御劑之用。難以此蔘例捧矣。原其舊例。古則爲百斤。而肅廟朝。減爲七十斤矣。今則江蔘與京貿。都不下三十斤。而計其一年。實有難繼之慮矣。上曰。只以此數。以爲繼用。亦甚無妨矣。此蔘若退。則必有民怨。各以邑宰。監封以送。何如。民始曰。嶺南則果有此例矣。上曰。蔘價以何處劃給乎。民始曰。以本道大同除給。而其數爲四萬兩矣。民始曰。考諸古例。則凡於燕价之行。應給人蔘。合爲三斤。而大君王子都尉及文宰。各有差等矣。今於丙申以後。仍廢此例矣。上曰。今番使行。當給幾何乎。民始曰。比大君折半其數。則不過爲五兩餘矣。上曰。此非擧條所出之事。依前爲之。好矣。命民始先退。上謂念祖曰。今番講義。只以四條發問。可也。仍命退。諸臣以次退出。
정조 5년
辛丑十月二十日巳時。上御觀物軒。右副承旨入侍時。右副承旨徐鼎修。記事官趙興鎭。兼春秋金鳳顯。別兼春秋林錫喆。以次進伏訖。上曰。冬至使拜表。在何日乎。錫喆曰。來月初一日。上曰。別兼連鎖直次。治行凡節。必多掣肘。今日則出去。可也。仍命書傳敎曰。番次苟艱。前持平李集斗敍用。鼎修曰。前持平李集斗。旣已敍用事。命下矣。本館番次苟艱。令該曹口傳啓下。以爲牌招入直之地。何如。上曰。依爲之。命退。承史以次退出。
정조 5년
辛丑十月二十日未時。上御誠正閣。右承旨入侍時。右承旨李在學。假注書趙衍德。編修官張顯慶。記事官金鳳顯。以次進伏訖。上曰。次對筵說。幾何修正乎。在學曰。姑未盡修矣。上曰。盡爲修正後入稟。可也。命退。承史以次退出。
정조 5년
辛丑十月二十日二更五點。上御誠正閣。右承旨入侍時。右承旨李在學。假注書趙衍德。記事官金鳳顯。別兼春秋李集斗。以次進伏訖。上曰。軍士房承旨入侍。鳳顯承命出。與李柱國偕入進伏。上命在學讀奏次對筵說訖。上曰。風勢甚猛。另加禁火事。軍士房承旨。申飭四所衛將。可也。命退。承史以次退出。
정조 5년
行都承旨嚴璹藥院直。行左承旨李柱國坐。右承旨李在學坐。左副承旨李世奭坐直。右副承旨徐鼎修坐直。同副承旨鄭志儉內閣進。注書趙興鎭病李祖承病。假注書趙衍德藥院直。事變假注書李萬榮仕。
정조 5년
李世奭啓曰。卽伏見慶尙監司趙時俊。修撰李鼎揆給馬有旨祗受狀啓。則承旨名字不書。莫重奏御文字。有此做錯。其在事體。誠甚未安。該道臣推考。原狀啓則還爲下送。使之改修整上送。何如。傳曰。允。
정조 5년
傳于李在學曰。軍士房承旨。與黃海監司入侍。
정조 5년
李世奭。以禮曹言啓曰。今十月十七日所下傳敎中。自今日減膳五日事。命下矣。五日之限。止於今日。自明日依例復舊封進之意。分付。何如。傳曰。允。
정조 5년
李在學。以義禁府言啓曰。時囚罪人李彦儒。特爲保放事。命下矣。罪人李彦儒。保放之意。敢啓。傳曰。知道。
정조 5년
又以義禁府言啓曰。罪人宋重鉉。特爲定配。今日內定配所。待城門開。押送後草記事。命下矣。罪人宋重鉉。咸鏡道鏡城府定配。而以備忘記內辭意。具罪目。依例發遣府羅將。待城門開。押送配所。何如。傳曰。允。
정조 5년
又以義禁府言啓曰。罪人宋重鉉。待城門開。押送配所之意。敢啓。傳曰。知道。
정조 5년
又以義禁府言啓曰。出身金昌幼改名狀辭誣呈之罪。令攸司勘處事。吏曹啓目。據刑曹粘目內。金昌幼。係是出身。移本府處之事。允下矣。金昌幼今方待命。卽爲拿囚之意。敢啓。傳曰。考律勘放後草記。
정조 5년
又以義禁府言啓曰。時囚罪人金頤柱原情公事判付內。冬節滯囚。不可不念。考律勘放後草記事。命下矣。金頤柱段。傳旨內當初禁斷。雖出於恐煩蹕路之慮。上言旣與擊錚有異。則勿爲擾聒於駕前。依例呈納於掖隷之意。各別嚴飭。可也。而至發校卒。拘縶鎖足。旣未前聞。且關後弊。拿問勘處。罪取考律文。則大明律囚應禁而不禁條有曰。其不應禁而禁及不應枷鎖杻而枷鎖杻者。杖六十。大典推斷條有曰。犯私罪杖六十。奪告身一等。犯枉法受贓外。笞杖竝收贖云矣。金頤柱杖六十收贖。奪告身一等放送之意。敢啓。傳曰。知道。如有功議。減等。
정조 5년
校理金履正疏曰。伏以。滓穢賤臣。偏荷誤恩。非止一再。而一未有以仰承明命者。竊以情不可堪。勢不敢當也。威罰不下。隆恩荐降。特解職名。許參誓班。感激鴻私。子母相泣。闔門隕絶。近以母病轉劇。呈暇歸省矣。又於千萬夢寐之外。伏承聖旨。特以臣爲弘文館校理。使之乘馹上來。臣驚惶之餘。竊自惟念微臣之所以欲暴。而未暴者。略伸微悃。聖朝之所以翦拂而收纜者。又出常格。臣雖粉身糜骨。不足以報其萬一也。雖然。汚衊難贖。是非極嚴。人臣事君之義。亦非一端。今若徒懷恩數。不計廉隅。惟以奔走膺命。爲報效之地。則是臣從前所以冒死力辭者。適足以沽名市寵之歸。是豈臣子之所敢安乎。玆不得輒變初守。復敢冒違恩命。區區寸心。誠以慢命之罪小。壞防之恥大。故敢此瀝血哀籲於天地父母之前。伏乞聖慈。亟賜鐫改。仍治違傲。以昭法紀。以安私分。不勝大願。臣旣自劃於榮塗。而天怒頻年。憂愛自激。嗚呼。人君之代天亮工。只是戒逸欲無曠庶。而自我殿下臨御以來。謨克艱后。祗勤惕厲。康濟儉身。董威寬簡。率作熙載。制治保邦之化。卓越百王。而奈之何不寧之災。又作於斯時也。蓋天敍之惇。明君臣父子也。天討之用。嚴春秋誅斬也。紫陽所謂敍討以曰天者。自有許多般在中。而天人一理耳。其所以嚴之明之。盡是聖人之奉行天命而已。未嘗容私於其間也。噫嘻痛矣。彝倫斁絶。義理晦塞。天壤有不共之讐。而寢皮無期。法家出梗頑之賊。而顯戮尙靳。是可謂天之敍惇而天之討用乎。天人無間之理。閼而不行。今天仁愛之警。寔由於是矣。伏乞聖上。淵然深思。惕然長慮。廓揮乾斷。亟行天威。以明君綱。以正人心。臣無任瞻天望聖激切祈懇之至。答曰。省疏具悉。言皆切實。政合省勉。爾其勿辭察職。
정조 5년
大司諫申應顯疏曰。伏以。臣之本末長短。聖明之所嘗洞悉而無餘者矣。庸下鈍劣。歷數朝紳。豈有如臣之比者。而隆眷異渥。如天似海。擢置近密之地。曲加庇覆之恩。有顚覆之罪而涵容之。有昏迷之失而警曉之。使之得免於大何重戾者。前後匪一。微臣之感激圖報。糜粉湯火。未足喩其甘心。是以凡有除拜。自量智力可以能及。精骸可以自盡者。則無論內外。竭蹶趨承。以爲毫分報效之地。而不敢爲飾讓巧避之計矣。不自意諫長之除。忽下於騎省待罪之日。噫。閑司漫職。尙有不可堪承之慮。況薇垣長席。地望之淸峻。何如。而又及於臣邪。驚惶震越。殆莫省其所處也。念臣人望旣輕。骨鯁素之。抗勵風采。激揚言議。非但臣之所不能自期。抑亦朝廷之所未嘗許者。其何可仰恃寵靈。晏然冒膺。內愧其心。外受人嗤。以累我聖上則哲器使之明哉。玆敢披瀝肝血。仰瀆宸嚴。伏乞亟賜遞免。以重官方。以安私分。千萬幸甚。臣不敢以見職自居。方欲力辭遞解。則何敢妄有論列。而常有區區素懷。欲一暴於紸纊之下者雅矣。況今聖明。遇災警惕。誕降綸音。求助於內外。至許韋布市井。而皆令進言。臣於此時。適當言責之地。有不可以人器之不稱而遂爾泯默。玆於辭疏之末。略控芻蕘之說。惟殿下。澄省焉。洪惟我殿下。臨御以來。勵精圖治。聖學已臻於緝熙。而愈勤講筵之討論。治化幾致於淸明。而不懈賓對之咨訪。勤越之誠。洞屬於一風一雨。恤民之政。罔遺於匹夫匹婦。政令之所懃懇。宵旰之所憂恤。眞可以度越百王。是宜天心底豫。瑞應咸萃。而夫何今年以來。災沴荐臻。水旱風雹。在在皆然。而閉藏之月。雷聲轟殷。此眞求其說而不得者也。臣不習五行。不敢傅會爲說。而請以臆見一陳之。夫刑政者。有國之所重也。是以古人之言曰。刑者。輔治之具也。孔子亦嘗以爲。齊之以刑。治國而廢其刑者。古未嘗有也。是以舜大聖人也。豈不足於仁民愛物之德。而重而劓宮辟。輕而流宥鞭扑。皆出於當世。昭載於典謨。四凶之流竄放殛。各當其罪。以此觀之。雖聖人。未嘗廢刑法。而國家之不可一日無刑。從可知矣。世道不幸。亂逆層生。卽今三司之所爭執者。如鄭妻龜柱國榮德相等許多諸逆。其窮凶之情節。貫盈之罪惡。俱是覆載之所難容。神人之所共怒也。而一味容貸。未施當施之律。天下之惡。莫過於凶逆。政刑之大。莫重於懲討。而視之若尋常閑漫之事。出入三司者。一陳必討之疏。則便以爲能事畢矣。以爲塞責之地。殿下則準備數字之批。只敎以已諭或量處而已。以爲應文之具。一年二年。上下相持。便同戲劇。出場無期。名曰懲討。而古今天下。豈有如許擧措邪。治逆如此。則國家之刑政。已無可言。以此之故。人無忌憚。俗漸乖悖。頑猾之民。奸濫之徒。咸以爲逆賊。尙不得治。其於我何。遂乃犯分凌上。罔有紀極。奴僕而辱其上典者有之。吏隷而詬其官長者有之。以至於向日黔川草芝之變而極矣。又如近來畿湖護逆之輩。肆意跳踉者。亦皆由於國無刑法。暋不畏戢之致。伏惟殿下聰明稽古。亦嘗於前史治平之世。有如此可驚可駭之變怪邪。此非他故。治逆不嚴。刑政不立。駸駸然至於此。而莫可收拾。人事之失於下者。旣如此。則仁愛之天。安得不示之以威怒而降之災沴邪。傳曰。刑期于無刑。必欲無刑。則當刑可刑而後。可以無刑矣。安有罪在可刑而姑息容貸。以期無刑者邪。伏願殿下。淵然深思。廓揮乾斷。元惡大憝。竝施當施之典。頹風弊俗。亟盡振勵之方。無如前日之泄泄伈伈。以少答上天之警告。是愚臣之所敢望也。臣之此言。非出於導殿下以嚴法峻刑之意也。誠見王章未擧。法紀漸頹。末流之弊。實有難言之慮。故冒瀆至此惟聖明。留神採納焉。臣無任屛營激切祈懇之至。答曰。省疏具悉。言皆切實。政合省勉。爾其勿辭察職。
정조 5년
持平姜垣疏曰。伏以臣。猥徹辭疏。莫效循墻之義。祗承聖批。粗伸肅命之忱。從今以後。殿下責臣以言官。而臣雖不敢以言責自居。亦豈不思所以效一日之責乎。臣謹稽于古。災異之作。多在治世。是以。先儒曰。賢君素與天通。災異之應嘗速。固見天之儆君無私。亦見天之愛君甚速。噫。唐堯熙世。洚水成災。殷宗盛時。桑穀著異。而不害爲治平之象。民俗熙洽。國家和平者。蓋由於克畏天威。益懋聖德。對越盡其誠。報答得其道。因此修省而轉災爲祥之效也。災異之作。厥象不一。而砰轟之聲。至發於純陰之月者。皇天之警告。豈尋常哉。近年以來。雷異之變。無歲無之。陰陽相薄。必震於收藏之時。以殿下配天之德。何爲而致此也。致異之端。蓋必有由。而弭災之方。不得其道。故至於連歲荐發而不知止也。肆以殿下。惕然震懼。不待群下之勉戒。先下十行之絲綸。反躬自責。辭旨鄭重。竭誠求助。溫音懇惻。孰不欽歎。以副我殿下如渴之晟意。而況臣新忝三司之列。値此可言之會。豈可泯默無一言。不思報效之道乎。臣受恩感激。常懷以身循國之志。苟罄愚衷。有可以裨補萬一。則鼎鑊斧銊。臣亦不避。況聖度優容。使之進言者乎。臣今披肝瀝膽。略效愚忱。惟聖明。誠求諸道焉。嗚呼。殿下英姿睿質。卓越百王之上。勵精圖治。思回三代之盛。而允德未協。食效愈邈。其故何歟。噫。今玆冬雷之作。臣不敢以爲某事之應。而試觀今日之事。亦豈無致災之端乎。紀綱不立而言路未開而然歟。討逆不嚴而救民無策之致歟。庶事委靡。而振刷之風難見。士趨未正。而偸薄之習轉甚。凡此數者。臣未知適從。而水旱陰陽之變。蓋必有所由矣。顧以膚淺之見。不敢覼縷於其間。而竊附古人憂治世危明主之心。講求消災致祥之方。則都在殿下一心上做得耳。噫。詩曰。勉勉我王。綱紀四方。紀綱者。立國之大經大法。而揆以近事。名分乖舛。官長之受辱。比比有之。等級紊亂。下賤之犯分。在在皆然。如此而豈可望大綱自立。衆目畢張。以成爲治之規模乎。朝廷之上。蹇諤成風。讜論日聞。君有虛受之量。臣有敢諫之風。然後可以爲國。而近日臺閣之上。專以含默爲事。登筵陳達。不過故紙之謄傳。沫血請討。未見天心之孚格。伈伈寥寥。玩愒度日。此莫非群下不誠之致也。朝陽之鳴鳳。久矣無聞。如此而尙何望繩愆糾繆。以勉上下之交修邪。從古亂逆。何代無之。而未有如丙丁以後諸賊之窮凶絶悖者也。然而巨奸大慝。尙貸首領。則可謂國有法乎。治逆之緩。莫若近日。故亂賊接踵。至於島孽之跳踉。湖囚之梗頑而極矣。隄防日壞。義理漸晦。如此而安得無召災之變乎。水旱相仍。民生困悴。試以今年言之。諸道之凶歉。大可憂者。以殿下恤民之誠。廈氈靡遑。錦玉不安。特宣慰諭之敎。深趁安集之道。此正爲消災之一端。而又何警告之若是也。同寅協恭。盛世休象。而共貞之風寢衰。傾軋之習雖熄。人懷狃安之心。殊欠和協之象。是何庶績之未熙。有此百度之叢脞邪。士者。國之元氣。敎育人材。培養士風者。乃所以爲國之本也。以殿下待士之誠。每飭師儒之長。激勵四方之士。萬機之暇。特召衿紳。講論經旨。試取文藝。作人之盛化。不讓於周文。而濟濟生國之美。何今時之不古若邪。臣於數者。雖未得其要領。而對天理民之道。亦不越乎本源澄淸之工。伏願益加眞實無妄之思。俾作消弭之符焉。嗚呼。殿下今於遇災之辰。減膳之敎。求言之誠。非不至矣盡矣。而誠能以帝舜明四目達四聰爲法。使一國之善言。無不輻湊。而聖心權度。執其兩端而用其中。則典學誠身。本諸此矣。對天勤民。本諸此矣。何德之不修。何誠之不盡。何天災之不可弭。何民隱之不可恤乎。臣本無似。猥忝臺端。適値聖上求言之會。敢效愚衷一得之見。伏願殿下。勿以人微而廢其言。臣無任屛營祈懇之至。答曰。省疏具悉。言皆切實。政合省勉。爾其勿辭察職。
정조 5년
掌令具修溫疏曰。伏以臣。跡本寒素。姿又樸愚。遇事則僨。隨處而躓。至於淸朝耳目之任。尤有所不當者。故前叨見職。屢試蔑效。自分爲聖世之棄物矣。月前鴻臚之除。仰感收簪之恩。粗效前導之任。昵侍耿光。猥荷寵榮。逖違之餘。至願足矣。奔走之際。私分安矣。不意乃者。以臣爲司憲府掌令。臣感激恩私。黽勉出肅。而顧念臣才分力量。不足以格君德。又不足討逆亂救世道。而祗自揚揚逐隊。泯泯度日。徒損臺閣之體。以負簡畀之恩。則臣固不足言。而其於羞朝廷。何哉。矧今國賊愈肆。時事多闕。可言者非一。而如臣譾劣。冒居言責。瘝曠是事。亦非淺分之所自安。故玆敢略陳肝膈之事。仰瀆崇嚴之聽。伏乞聖明。亟遞臣憲職。以安私忱焉。臣於丐免之章。不宜贅及他說。而第義理將晦憂憤積久。終不可泯默。敢此附陳。惟聖上察納焉。噫嘻痛矣。妖如鄭妻而假息海島。凶如龜柱而薄施安置。至如國榮之辜恩脅朝。敢戲儲嗣者。乃至徑斃。樂純之怙姪植黨。欲移權柄者。不過微罰。蝨附權奸。投進凶言之德相。狐假乃叔。趨承慫慂之煥億。次第層生。未施當律。神人共憤。容有極哉。大臣之陳奏。三司之論啓。已悉諸賊之千罪萬惡。則臣不必復汚筆舌。以瀆殿下之聽。而第伏念我殿下。慈仁太過。乾剛差欠。當斷而不斷。或至積年之久。或靳閱月之請。臺垣之啓。祗爲謄傳之紙。判批之敎。每歸應文之例。如是而國賊可討乎。公議可伸乎。世道可鎭乎。前賊旣未嚴治。後賊無所懲畏。此亂賊所以接跡而繼起也。噫。湖獄滋蔓。畿甸扇釀。乃敢惑衆而誣世。必欲抗天而死黨。人心之梗頑。世道之陷溺。一何至此。究厥所由。此莫非治賊之不嚴故也。若使德相煥億。早伏王章。俾一世之人。曉然知四字凶言之爲千古極惡大憝。則雖以渠輩之血黨死友。亦何敢售其凶計於其間哉。德相煥億之南北薄竄。不足以厭服人心。卽令拿囚。以待用刑。自是一世之公議。而殿下猶且靳許。此臣所以憂憤而竊嘆者也。嗚呼。天道以人事而垂警。自古已然。而嶺南風水之災。前所罕聞。日前轟虩之變。式月而生。皇天之警告。若是丁寧。殿下之奉若。曷不寅畏。責躬之敎。已下喉院。求言之旨。至及閭井。來諫之德。好問之誠。臣固欽仰。而朝著之上。未聞匡弼之言。小大之臣。徒循玩愒之習。則此足爲致災之咎。而臣則曰。不專在於是也。竊稽宋臣李綱曰。水災多係兵象。洪範曰。厥罰常陰。下有謀上。今此風水冬雷之災。實是干陽而致沴。則此亦治逆不嚴。諸賊層肆之患也。豈不大可懼哉。伏願殿下。深察天災荐降之由。詳究亂本不止之故。從三司之請。拿囚德相煥億。姑待用刑之日。亟討前後諸逆。以申國法。以靖世道。則前日之災。亦安知不由斯而可消乎。嗚呼。人君之德。溫良仁恭。何莫非可修可懋。而就中一儉字。最爲要切。何者。蓋儉之反。卽奢也。國家之財用有限。而奢侈之糜費無節。則財匱民貧之歎。於是乎起矣。財匱民貧。則國隨而亡。故自古明王哲辟。皆莫不申戒於奢泰。務從乎儉嗇者。良以是夫。臣固鹵莽。有未知古昔帝王之何者爲儉。何者爲奢。而嘗忝從班。屢侍先朝。竊仰先大王儉德。久矣。進御之服。屢經澣濯。帷幛之設。未免傷汚。群下之身章。不問麤麗。掖隷之服飾。每禁華侈。至若紋縀不貿於異國。紅袍永塞於庶僚。著爲甲令。則五十年治平之化。亦莫不由玆而成。可不休哉。惟我殿下之爲治。罔非因先王之敎。修先王之業。而臣愚死罪。竊以爲殿下之儉德。似有所未盡。絲綸之間。絶無崇儉之敎。朝廷之上。專事務華之儀。以至閭巷。侈風大振。無復先朝昭儉之化。此實殿下導率之失。宜也。宮中好髻。四方高尺之諺。其或近之歟。伏願殿下。當此遇災恐懼之日。益懋儉德。亟去奢靡。以遵先法。以答天譴焉。臣固知大聖人志意。何待微臣之瞽說。而敢將憂愛之忱。略陳愚妄之見。臣誠死罪。無任屛營祈懇之至。答曰。省疏具悉。言皆切實。政合省勉。爾其勿辭察職。
정조 5년
大司憲李在協疏曰。伏以臣。世受國恩。躬逢聖代。賞推延世。寵極錄孤。乃於三年不呼之餘。除旨絡續。龍光洋溢。茅土繼襲。哀榮交極。簪履不遺。感祝冞切。又以逖違之蹤。復登前席。天語諄諄。慰諭鄭重。臣承聆玉音。拜稽彤陛。只有泣涕被面而已。千萬不自意。都憲新命。又降此際。臣於是惝怳感激。益不知措躬之所也。噫。先臣未卒之志。卽臣移孝之地。且今所仰恃而爲命者。惟聖明在上。豈不欲殫竭駑鈍。奔走職事。而草土餘喘。蒲柳先衰。形殼徒存。神精已耗。雖係閑漫差任。亦難望其筋力自效。況此風憲之長。責大望重。卽臣從前力辭。逡巡而不敢當者。則顧今治理休明。名器愼惜之日。尤何敢拚棄素守。冒膺匪據。賭一身之狼狽。貽四方之譏笑哉。區區微諒。自劃已審。官職去就。初無可論。玆敢歷陳肝膈之懇。仰請鞶帶之遞。伏乞聖慈。俯賜矜憐。特許鐫免。以幸公私焉。臣今不以見職自居。而竊伏見日前所下傳敎。求助之意。丁寧惻怛。十行絲綸。字字勤懇。凡厥庶官。曁彼輿儓。咸思執藝之義。欲效獻蕘之誠。臣雖無似。亦旣從大夫之後。適當言職。義難終默。不揆僭陋。略陳數條。以祈聖明之垂察焉。其一曰。勤講學。臣竊惟我殿下。聖姿天縱。睿學日新。終始典念。已臻光明之域。古今揚扢。無待顧問之力。臣嘗累侍法筵。仰窺聖工。發難疑義。聲出洪鐘。而對揚明旨。噤若木偶。一殿之上。有都而無兪。有吁而無咈。臣每一筵退。愧汗汻沾背。喟然有悔不十年讀書之嘆。今之侍講諸臣。孰有如臣魯莽蔑裂之甚者。而其不足以資啓沃之益。裨緝熙之工。則大抵與臣皆一套也。議者以爲。典學一事。無容加勉於聖躬。臣則獨以爲不然。今夫閭巷韋布之稍志問學者。猶且不區區於章句訓誥之末。而必以收斂身心。浸灌義理。爲向裏之要。則帝王之學。尤有大者。內而誠身之工。外而攝儀之容。其要在經筵。黼座穆臨。方冊儼啓。夫子在坐。顔曾後先。三晝叨陪。雖無論思成就之彦。一心誠敬。已著齊莊整一之效。臣固知殿下。雖於燕閑幽獨之地。心不馳外物。手不捨書卷。動靜顯微。工夫無間。而深宮涓蠖之中。每患志氣之安肆。經帷進接之際。自致威儀之檢攝。雖在瞥然霎然之頃。亦收勿忘勿助之功。以殿下之聖明。苟不能於此體驗。則雖使鴻儒碩士。日進於前。敷奏博洽。講說縱橫。亦何補於進修之道哉。伏願殿下。臨筵則毋曰無味。而味其無味。求益則罔或自聖。而聖而益聖。毋廢日講之規。克懋時敏之工。以爲治平之本焉。其二曰。明義理。臣竊惟我殿下。五紀臨御。一治淸明。嚴忠逆之分。明公私之辨。洞見義理之原。劈破鬼魅之情。而獨恨寬仁太勝。濡忍爲病。麟謙之惡焉而根柢則無恙。量𨩌之凶焉而窩窟則自在。舊惡新逆。前唱後和。下請上靳。日玩時愒。力遏大計之逆。而不施當坐之律。公肆凶言之賊。而久逭顯戮之典。遂使畿湖間群不逞之徒。嘯聚而唱凶。影從而護逆。人心陷溺。天理晦塞。將至於無國而後已。朝廷擧措。雍容暇豫。馳一介輕秩之使。按千古所無之獄。端緖乍露。根因未覈。梗頑之俗。無時可靖。滋蔓之憂。實有難言。而爲今之道。莫若廓揮乾斷。悉取巨魁。夬施殱厥之典。俾知懲畏之方。然後天理可明。人心可正。而彼枝流餘黨之跳踉蹢躅。有不足慮矣。朱子。以明天理正人心。爲復雪之要道。而臣以是爲懲討之第一義焉。其三曰。開言路。臣竊覸我殿下。自在訪落之初。深軫來諫之道。凡有謨猷。不厭咨詢。每遇災異。思聞讜直。而俗尙時套。積痼馴成。出位論事。指爲愚妄。當官盡言。猶且忌諱。昔則言官之竄逐相繼。而進言者不止。今殿下。何嘗罪一言官。而居然爲無言之世。雖以日前事言之。遇災求言之旨。不啻諄複。而臺閣之循例章箚。亦且闕焉。此或由事在倉卒。未及周旋之致。而亦蓋循默之習。已成時體。居言地者。以不言爲得計。而以有言爲不急故也。臣下不言。固罪也。而使之言之。顧不在於殿下乎。漢之谷永。專攻上失。君子所恥。後世所譏。而自時君言之。則毋論其言之有心無心。容受勉改。不害爲他山之石。以臣觀於今日。庶事庶務之指陳得失者。非可一二數。而袞職遺闕之一切無聞。最是可悶。舜造漆器。諫者七人。雖殿下以不諫亦入之聖。有行誼未過之德。苟能明四達四。如帝舜之好察。則豈無如漆器之可諫者乎。在昔盛時。新入臺端而無一言者。銓曹輒施黜斥之罰矣。挽近以還。年少明官。稍尙言議。則目以喜事。群譏而衆排之。以今之道。不變今之風。雖堯舜在上。汲魏布列。忠讜之語。騫諤之論。殿下不得見於殿陛之間矣。子路。士也而喜聞過。則樂告以善。諸葛。相也而求忠慮。則欲其勤攻。臣敢爲殿下誦之。其四曰。養人才。臣竊惟我殿下。眷眷於作成人才之方者。已有年矣。迺於御極之初。欲文風之丕振。則有內閣創置之制。慨士趨之不古。則有制科變通之議。抄選文武之年少聰敏者。試製文字。偏及各體。課講論說。不越經傳。朝士肄習。無異縫掖之科程。聖世誘掖。遠邁菁莪之樂育。猗歟休哉。若臣區區之見。則此不過數十文官成就而止。則儲養之路。固已不廣。章句之讀。功令之體。不免爲先文藝後器識。則奬勸之道。亦異賓興。以此而爲王國需用之資。以此而做熙朝彬郁之治。則亦疎矣。孔門四科。有文學政事之分。湖學兩齋。有經義治事之別。豈以堂堂千乘之國。其所培養而作育之者。只在文詞之一藝。而反忽經濟之實用乎。名節陵夷。莫近日若。則崇奬恬雅。所以養廉也。民生困悴。非復盛時。則選用循良。所以養民也。至若武備之不競。殆甚文敎之未振。則簡拔弓馬之臣。以儲干城之用。太學是首善之地。多士爲禎國之需。則掄選俊秀之才。導以禮讓之風者。其爲當務之急也。又豈在於抄啓文臣之下乎。物不素養。無以成材。惟殿下留念焉。其五曰。節財用。大學論治平之道。而其終曰理財。財用之有關於爲國世也。大矣。今之語節用者。莫不曰尾閭之泄。可杜也。冗費之入。可省也。傳曰。出納之吝。謂之有司。其所謂尾閭也冗費也。有司者存。此不足關聖念也。所謂節者。卽節儉節約之謂也。今之人。病在好侈大而惡儉約。宮室衣章。專無貴賤之殊。輿馬酒食。不量貧富之異。閭閻嫁聚。珠具誇勝。匹庶丘墓。碑碣違制。目今齊民之艱食。猶曰歲之罪也。京外錢荒。甚於穀貴。錢是泉流之貨。不在於此。則必在於彼。而近聞井市大賈。江村富戶。尙以錢財之乏絶。汲汲焉求假。不得云。此無他。用之於無節之用。遂使藏於民者。若是其耗竭。非細憂也。臣竊惟我殿下。大內居處。法周文之卑宮。御衣澣濯。慕衛公之大布。謙儉之德。省約之規。若可以風動四方。而城中高髻。始自宮中。則或者露臺之費。燒羊之索。猶有歉於古先哲王。致今日民窮而財竭邪。伏願殿下。益懋昭儉之道。以爲示朴之要。則上好下甚。國富民給。公私財用。不期節而自節矣。臣自在侍從。以至宰列。出入言地。亦屢遭矣。才識昏昧。文辭短拙。未嘗以一言自陳。今以已陳之冗談。仰副如渴之聖心。誠雖切於願忠。言實愧於無當。惶隕慙悚。冞增死罪。無任屛營祈懇之至。答曰。省疏具悉。五條陳勉。無非時務之最緊要者。思欲措諸施爲之際。卿其勿辭行公。
정조 5년
敎黃海監司李敬養書。王若曰。共理惟二千石。正須分憂之才。環海凡卄三州。誰膺宣化之寄。玆輟佐銓之手。庸畀攬轡之權。惟卿。賢祖遺孫。當代雅望。平生持已謹飭。大家之餘風可觀。邇來歷官淸要。喬木之遺蔭不替。先朝通籍。望已儲於登瀛。西州佩符。譽又騰於製錦。惟向日特擢之擧。是豈偶然。況前後政注之公。誠庸嘉乃。眷玆黃海一域。實是靑丘重藩。控溟岳而旁通。俗習素稱獷悍。介松箕而中處。山川最關要衝。燕軺歲行。已供億之難繼。唐舶時警。亦防守之多虞。顧今凋瘵之餘。尤急懷保之策。惟藩任孰非可重。必擇其人。矧此道最爲難治。宜屬之子。玆授卿以黃海道觀察使兼兵馬水軍節度使巡察使海州牧使。卿其毋負方面。克殫寸忱。旬宣察一方之風。須念蘇殘而祛瘼。黜陟嚴三考之法。俾得勤善而懲貪。自餘裁稟之宜。厥有弛張之道。於戲。行且召矣。往其欽哉。盡一心奉公之誠。何嘗內外之有間。體九重爲民之念。庶幾宵旰之無憂。故玆敎示。想宜知悉。知製敎鄭淵淳製進
정조 5년
辛丑十月二十一日巳時。上御誠正閣。軍士房承旨與黃海監司入侍時。黃海監司李敬養。行左承旨李柱國。假注書趙衍德。記事官金鳳顯。別兼春秋李集斗。以次進伏訖。上曰。今以方面之任。委之於卿。卿其下去。必以善治之績。著聞于朝家。可也。敬養曰。臣當殫竭圖報矣。命柱國讀宣諭別諭訖。上曰。何當發程耶。敬養曰。明日將離發矣。命退。諸臣以次退出。
정조 5년
辛丑十月二十一日未時。上御誠正閣。右副承旨入侍時。右副承旨徐鼎修。假注書趙衍德。記事官金鳳顯。別兼春秋李集斗。以次進伏訖。上曰。今日坐直。誰耶。鼎修曰。臣與李世奭。爲伴直矣。命書金履正等疏批訖。命退。諸臣以次退出。
정조 5년
行都承旨嚴璹藥院進。行左承旨李柱國坐直。右承旨李在學坐。左副承旨李世奭坐。右副承旨徐鼎修坐。同副承旨鄭志儉坐直。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
李在學啓曰。玉堂上下番俱空。已至經宿。事甚未安。副修撰尹長烈。旣有只推之命。更卽牌招入直。何如。傳曰。允。
정조 5년
備忘記。罪人金愛。旣以取服。別無更問之端。而不可尋常處之。令地方官保授救療。定配所押送事。回諭。
정조 5년
傳于李柱國曰。同副承旨入侍。
정조 5년
傳于李世奭曰。政官牌招開政。
정조 5년
李世奭啓曰。今日政新除授玉堂。待下批牌招。以爲推移入直之地。何如。傳曰。允。
정조 5년
有政。吏批。判書李衍祥式暇。參判金文淳陳疏入啓。參議徐有防進。右副承旨徐鼎修進。吏批啓曰。判書李衍祥式暇。參判金文淳陳疏入啓。小臣獨政未安。何以爲之。敢稟。傳曰。只出緊任。以林錫喆爲校理。尹長烈爲副校理。姜彝正爲修撰。趙尙鎭爲兵曹參知。洪宗藎爲右通禮。尹文東爲槐山郡守。
정조 5년
兵批。判書李性源病。參判鄭昌聖病。參議尹冕東入直進。參知未差。行左承旨李柱國進。無政事。
정조 5년
以副校理尹長烈牌不進罷職傳旨。傳于鄭志儉曰。只推。
정조 5년
校理前望單子入之。李頤祥落點。
정조 5년
鄭志儉啓曰。新除授校理李頤祥。卽爲牌招。以爲推移入直之地。何如。傳曰。允。
정조 5년
傳于李在學曰。近來軍號之全用俗下例語。此亦弊風也。時體也。昨今兩騎堂之書進軍號。皆有識見。此乃舊例也古法也。此後依此爲之事。分付該曹。
정조 5년
李柱國。以訓鍊都監言啓曰。火藥。軍器中最緊之物也。其所造納。若過萬斤。則皆蒙賞典矣。知彀官折衝洪成龜。前後監造火藥。一萬三千六百九十二斤。紙油衫二千領。銅瓢子三百五十五介。銅鍋八十坐。又爲新造焰硝廳失火。庫舍十七間新建。下都監庫舍二十四間修補。而節省物力。竭誠監董。其在激勸之道。宜有論賞之典。事係恩典。不敢擅便。令該曹考例稟處。何如。傳曰。允。近來切無此等草記。亦非申飭之本意。向因請賞之紛紜。雖有節抑之擧。而非謂永塞也。苟有實跡。請之何妨。此後照此知悉。
정조 5년
又以禁衛營言啓曰。去夜因標信。宣傳官口傳下敎。建陽門晝則閉一隻。把守軍十名內。四名把門。夜則兩隻俱閉。軍二名把門。只許行巡往來。晝夜分排名數外。餘軍則使之入接門外房突。輪回替代。貳極門三處把守軍十名。竝令入接花草房。只三名輪回。晝夜把守。回泰門及井路把守軍九名。竝令還直。銅龍門只三名輪回。晝夜把守。溫突之窓戶把門處草房。另爲備給之意。敢啓。傳曰。知道。
정조 5년
鄭志儉。以義禁府言啓曰。洪忠監司李榮祜狀啓。據刑曹粘目內。槐山前郡守李養采。忠州鎭討捕使李楫等。移本府處之事。允下矣。李養采李楫等。俱在任所云。李養采。發遣府羅將拿來。李楫。發遺府書吏交代後拿來。何如。傳曰。允。
정조 5년
李在學。以義禁府言啓曰。金頤柱。杖六十收贖。奪告身一等。照律草記批旨內。如有功議。減等事。命下矣。金頤柱祖興慶。揚武原從功臣。父月城尉云。功議各減一等。笞四十收贖。附過之意。敢啓。傳曰。知道。
정조 5년
又以義禁府言啓曰。時囚罪人金昌幼。考律勘放後草記事。命下矣。金昌幼段。吏曹啓目內。改名狀辭誣呈之罪。令攸司勘處。罪取考律文。則大明律對制上書詐不以實條有曰。若奉制推按問事。報上不以實者。杖八十。徒二年。大典推斷條有曰。犯私罪。杖一百以上之罪。決杖告身盡行追奪。先朝受敎內。王府決杖者。代以金贖矣。金昌幼杖八十收贖。告身盡行追奪。洪忠道瑞山郡豐田驛。徒二年定配。而以吏曹啓目內辭意。具罪目。依例發遣府羅將。押送配所。何如。傳曰。允。如有功議。各減一等。
정조 5년
鄭志儉。以義禁府言啓曰。金昌幼杖八十收贖。告身盡行追奪。洪忠道瑞山郡豐田驛。徒二年定配事。草記批旨內。如有功議。各減一等事。命下矣。金昌幼無功議之意。敢啓。傳曰。知道。
정조 5년
李柱國。以左邊捕盜廳言啓曰。本廳從事官洪健祚。以在外身病。勢難察任。改差。何如。傳曰。允。
정조 5년
持平金孝眞疏曰。伏以。朝廷庶官。孰非難愼。而臺閣重任。最宜掄簡。矧今聖治奮勵激揚之責。專靠臺地。亂逆肆行。誅討之任。亦惟在言官。此時此職。尤不可人人而濫授也。決矣。若臣者。蔑學識無言議。直是空空百無似之一賤品也。僥倖科第。已是非分。奔奏郞署。尙恐不稱。銓部不審。而苟擬臺選。聖上奚取而誤辱恩旨。數旬之中。薇垣柏府。除誥聯翩。臣實惝惶驚感。莫知所以得此也。向淹鄕廬。未效竭蹶之忱。今奉恩命。寧緩祗謝之義。而吹竽之愧。戒在僥濫。循墻之走。跡涉漫蹇。伏乞聖慈。諒臣不稱之實。遞臣非據之職。仍治瀆擾之罪。以警具僚。以全微諒。不勝幸甚。臣若無言則已。苟有言也。目下第一義。孰有急於誅討乎。噫。凶逆之根柢未除。宗國之憂危轉深。節上之節。種下之種。若蘖之萌。如蔓之滋。可驚可愕之變。至凶至譎之謀。始則比歲而有之。今也式月而生焉。海島諸逆。罔知懲畏。至登道啓。則纔有耽挐査案之事。甸湖匪類。迭倡凶論。敢發邑通。則又有錦營審覈之命。以聖上至仁至慈。何負於渠輩。而龍蛇之難化。梟獍之不悛。一至於此也。噫。小仁害義。細恩傷法。義不明法不行。而人心世道。自底不淑。王綱國勢。漸趨難言。似此擧條。似此變怪。求之古今。寧有是耶。殿下以細恩。不亟斷鄭妻龜柱。釀出賊範賊吉。今之耽島餘蘖。卽其枝葉也。殿下以小仁。不早誅國榮德相。馴致煥億煥程。今之湖獄群醜。卽其流泒也。如是而殿下猶且含容濡忍。不打破窩窟根柢。但從枝葉泒流而究覈之。若此不已。臣恐査案之擧。審覈之行。不徒在於島中湖外。而此月彼月。今年來年。凶徒無處不闖。逆獄無時可已。夏書殲厥之法。國人之所必爭。而虞帝無刑之期。聖主之所當勉也。今之進言於殿下者。孰不曰元惡可戮也。巨慝可誅也。夫人而知之也。有口者言之矣。隨象依樣。臣亦不誠。拔本塞源。有難緩聲。伏願殿下。惕然而懼。幡然而改。亟正合辭中諸賊之罪。以遏禍萌。以懲梗頑焉。言路之不開。誠非今日之所憂。近因雷異之警。特降求助之音。勤懇之十行。有聳觀聽。緘默之兩司。至被譴罷。於是乎任言責者。爭效衷悃。迭投章疏。其言未必爲新奇。其謨未必合採用。而下則陳勉告之說。上則嘉切實之論。誠正二字。曾不厭聞。憂愛一心。亦足可觀。驟觀雖涉文具。細究儘是美事。不有仁愛之降災。安有聖明之求言。不有聖明之求言。安有諸臣之陳忠。誠能一此心不懈。率此道以勉。則陳腐之常談。可化爲謇諤之直舌。而哀職之闕。官師之箴。其將于于焉日聞於前矣。臣之所懼者。但天災來時。若將警惕。天災去後。依舊伈泄。則殿下求言。諸臣之進言。適足爲一時應文之歸而已。伏願殿下。一念乾乾。常若遇災。臣下有不匡之失。庶官有諱言之習。則痛加責飭。俾知警發。則應天以實之道。亶在於此。惟殿下懋哉。臣無任屛營祈懇之至。答曰。省疏具悉。言甚簡當。予庸嘉乃。爾其勿辭。從速察職。
정조 5년
獻納權疏曰。伏以臣。跡本孤畸。姿且庸陋。耳目之寄。言議之責。自知萬不稱當。故通擬臺端。亦已多年。一味退縮。屢犯逋慢。由此而自速殃咎。又被擠陷。向來所遭。幾乎無萬一之幸。而惟先大王。涵貸之昭晣之。又重以翦拂之。使此螻蟻殘喘。保有至今。欲報之德。糜粉猶輕。待罪外邑。瓜還屬耳。嶺海官游之日。鄕廬閑居之時。每一瞻望。逖矣雲天。撫念往昔。若隔前生。只有感淚之被面。夏秋以來。柏府薇垣。除旨聯翩。疎逖之賤。只切惶感。蓬蓽之下。尤極榮耀。第以危臲之蹤。未效竭蹶之誠。而適又身罹疾故。未能卽日登途。慢命辜恩。臣罪萬死。迺者納言新命。又在於我聖上遇災求言之際。凡今廁跡於言地者。孰敢不趨走殫竭。各盡其分。而念臣自來情勢。非但微諒之有素。抑亦通朝之共知。傷弓之情。久益自危。覆轍之地。勢難復蹈。反覆思惟。承膺無路。玆暴血懇。仰瀆宸嚴。伏乞天地父母。諒臣所控。匪出飾讓。特賜遞改。以安賤分焉。臣旣不敢自處言官。亦未嘗略效言事。而若乃大關義理。同出秉彝者。則非必言官而後言之。臣請以輿人之所共言者。爲殿下誦之。顧今元惡大憝。未訖天誅。凶孽亂流。敢抗王章。紀綱漸至隳壞。義理愈益晦塞。百變千怪靡所不有。一言蔽之。職由於法之不行耳。夫法者。天討五用。設爲萬世之典刑。惟殿下用之而已。其不得私於伸屈也明矣。臣久居下邑。竊聞遐陬僻村愚婦强孺之言。則俱曰。鄭妻不死。龜柱尙在。我國爲無法之國。此言儘可畏也。薦紳大夫。猶或知殿下意有所在。而所爭者惟法。至於國無法之說。齊出於遐邇民庶之口。則雖謂之其國殆矣。可也。至若國榮之未伏邦憲。徑斃牖下。藥純之包藏禍心。偃處郊坰。神人之憤交積。懲討之典不行。聖人垂百世之法。王家重三尺之義。果安在哉。噫嘻。德相煥億。始爲權凶之前張。終作亂逆之窩窟。傳法護法。特其細故。陰謀陰圖。遂成厲階。其叔之肆發章奏。其姪之巧加註脚。綢繆醞釀。何等駴機。而一向寬貰。不卽究治。故惡恨未拔。而蔓蘖層生。亂源未杜。而流波橫肆。致有此畿湖審覈之擧矣。謂凶言可以伸理。謂公議可以爭抗。廣聚黨與。構成文字。遠邇響應。其徒寔繁。人心之陷溺。世道之乖盭。一至此哉。端緖旣已彰露。擧措轉至危悖。而殿下不允拿囚之請。先施竄配之典。非但群情之憤鬱。實有方來之憂慮。尙何望杜亂本而定民志哉。伏願殿下。淵然深思。赫然明斷。前後三司之請。一竝允許。使有國大正之法。得以夬伸焉。嗚呼。目下游雷之異。乃在純陰之月。仁天警告。必有其故。殿下責躬之敎。求助之音。丁寧懇惻。靡不容極。有可以孚格天心。消弭災沴。凡在瞻聆。孰不欽歎哉。第古人有言曰。應天以實。不以文。又曰。知之。不如行之。殿下旣知之。旣言之。其所以應之者。不過曰務實心。行實政而已。噫。民生困悴。財用匱竭。而非實政則難以拯濟而敷裕矣。風俗日卑。紀綱日頹。而非實政則難以淬礪而振刷矣。然懷保節省。或歸空文。扶植整頓。未見實效。凌風凍雨。徒煩聖慮。玩日愒月。便作時套。此莫非群下不能仰體實德。導揚實政之罪。而亦豈非殿下更加警惕。益懋修省之日耶。嶠南數郡。風水漂蕩。其爲災害。不啻非時之雷變。聖上惻怛之政。廊廟綢繆之策。固已纖悉無遺。庶可安接目前。而臣新從嶺外。粗諳地勢。林莾稀闊。有山皆童。沮洳曼衍。有土皆沙。一雨一風。或値驟急。則高處有夷圮之勢。卑地有潰決之患。沿山沿海。在在皆然。其害屢發。民物受傷。至於今秋而極矣。此專由於樹養之政。不得申嚴。隄防之擧。每患疎忽。不但一歸之於風雨之災而已。土俗徒知採薪之艱。守宰每懷撓衆之慮。備患之策。禦災之道。略不留意。殆將胥溺。誠願申飭道臣。曉諭列邑。禁伐課植。使無童濯之患。防川障決益加堅完之策。俾有一勞永安之效焉。嶺南被災諸邑還穀之停捧代捧。詳加分數。曲察民隱。慰諭之敎。諄複不已。賙恤之策。曲盡無餘。一路生靈。孰不歡欣感祝。得以奠居安所。而第臣於道內糶糴。略有見聞。山郡海邑。斂散有難易之別。故有餘不足。彼此無均一之時。此其勢使然也。當此災歲。營邑區處。必有轉輸推移之道。而積儲多處。陳腐相仍。穀多不實。石多不完。以此哺民。難責實惠。及今移粟之時。宜有通變之術。計其民邑之大小。務令觓數之均平。而移轉穀。必以改色例。減。耗秋捧則糴政庶可無偏。而惠澤足以下究矣。亦願分付道臣。從長區劃。俾有釐弊恤窮之益焉。答曰。省疏具悉。上款云云。思欲體察。下款云云。旣係民事。待後日賓對。詢于廟堂決之。爾其勿辭察職。
정조 5년
辛丑十月二十二日辰時。上御春塘臺。宣傳官試講入侍時。行左承旨李柱國。右承旨李在學。左副承旨李世奭。右副承旨徐鼎修。同副承旨鄭志儉。假注書趙衍德。記事官金鳳顯。別兼春秋李集斗。以次進伏訖。試官兵曹判書李性源。戶曹判書鄭民始。吏曹正郞金載瓚。率講官入就位。引儀唱四拜禮。性源等行拜禮訖。以次進前。上曰。頃日殿講時。未參中堂下武臣。先爲進講。年滿人則勿爲應講。可也。仍命開講。掌務官呼名。具綜等進講兵學指南。仍講陣圖。上曰。屢次勤飭之下。多不善講。此實由於不爲勤讀而然。甚可駭矣。至金魯成進講。上曰。此是新講之人。而講法全不成樣。待熟讀以爲應講。可也。仍命曰。李儒敬等五人。拈出應講。儒敬等進講訖。上曰。元義鎭等三人。加抄進講。可也。義鎭等進講訖。上曰。今番則日氣稍寒。未試陣法。後日殿講。當令竝試。着念鍊習事。軍士房承旨。另加申飭。可也。上曰。今日藥房入直。誰也。民始曰。臣當入直矣。掌務官告講畢。命退。諸臣以次退出。
정조 5년
辛丑十月二十二日午時。上御觀物軒。右副承旨入侍時。右副承旨徐鼎修。記事官趙興鎭。兼春秋金鳳顯。別兼春秋鄭東浚。以次進伏訖。上曰。今日寒事。此昨日。何如耶。鼎修曰。今日之寒。比昨日。頗酷烈矣。上曰。自昨夜。咳嗽及膈滯之症添劇。且有頭疼。似是感冒矣。鼎修曰。近日日寒猝極。外間感患大熾。無人不痛云矣。今承下敎。下情不勝焦迫之至矣。上曰。吏議出去乎。鼎修曰。俄已出去矣。命書各道獄案判付。命退。承史以次退出。
정조 5년
辛丑十月二十二日申時。上御誠正閣。同副承旨入侍時。同副承旨鄭志儉。假注書趙衍德。編修官張顯慶。記事官金鳳顯。以次進伏訖。上曰。內閣日記。幾何修整乎。志儉曰。八九月日記。今已正書矣。上曰。前一直提學入侍。賤臣承命出。與鄭民始偕入進伏。民始曰。午間面癤之候。若何。上曰。一樣矣。民始曰。臣問于白文昌。則有難進用其破濃之劑云矣。上曰。今玆刺痛之症。一時難堪矣。上曰。權疏中。各道還穀轉移均平云者。果何如。而能無後弊乎。民始曰。論以嶺南。則戊戌後穀簿極些。實無轉移之路矣。上曰。元景淳曾按湖南時。災結之劃給。爲九萬結。賑穀之請得爲十萬石。而當年還穀。全未收捧。以致穀薄之減縮。今以八道停退之穀。觀諸備局摠錄。則殆至二百萬石矣。民始曰。果然矣。上曰。八道田結。皆以下等定制者。是何故也。民始曰。壬辰後田總紊亂。無以釐正。故孝廟時。竝置下等之制矣。以戶曹言之。元災爲二萬結。而至於今年。將至六七萬結。稅入之減縮。不啻倍蓰。來頭經用。實無支繼之望。且封不動錢。都不過六萬兩。而若使取用。則亦不爲計月之資矣。國有大役。則將未知何以爲策矣。上曰。勅使一番經費。當爲幾何乎。民始曰。總論浮費。數至八萬兩矣。上曰。在前勅使連到之時。本曹何以支待乎。民始曰。昔則有所儲銀子。故果爲策應。而今則只有端川例貢銀四百兩矣。上曰。內司一年所入。穀至千石。錢至千緡。而明禮宮。亦如此數。予於登極後。初不入用。逐年貯蓄者。意有所在。若過十年。則將至累萬金。如値歉歲。則以備賙賑。或當國役。則以濟經費。庶爲萬一之補矣。民始曰。聖敎。誠好矣。民始曰。進御丸劑。依拱辰丹例。以爲製進。似好矣。上曰。問于吳道炯以稟。可也。命退。諸臣以次退出。
정조 5년
行都承旨嚴璹藥院直。行左承旨李柱國坐。右承旨李在學坐直。左副承旨李世奭坐直。右副承旨徐鼎修病。同副承旨鄭志儉內閣進。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
傳于李柱國曰。禮房承旨入侍。
정조 5년
以副校理尹長烈牌不進罷職傳旨。傳于李在學曰。只推。
정조 5년
李世奭啓曰。副校理尹長烈。旣有只推之命。更爲牌招入直。何如。傳曰。允。
정조 5년
傳于李世奭曰。禮房承旨。與講製試官入侍。
정조 5년
備忘記。捕廳罪人劉世輝。別無更問之端。定配。
정조 5년
李世奭。以弘文館言啓曰。本館上番闕直。事甚未安。副校理尹長烈。旣有只推之命。更卽牌招入直。何如。傳曰。允。
정조 5년
正言鄭在信疏曰。伏以。臣卽龍鍾一賤品耳。跧伏荒野。望絶榮塗。而我聖上。不以臣卑鄙。前後臺銜。聯翩於數月之間。一覲耿光。誠非不切。而只緣臣之八耋老母。病淹床席。臣無他兄弟。獨自扶護。離捨無路。竟闕趨謝。有臣如此。生不如死。親享有命。義重駿奔。不得不暫入城裏。仍得寒疾。宛轉旅邸。歸護此遲。方寸益撓。忽於此際。又伏承薇垣新除之命。不知聖上。何所取於賤臣。有此謬恩之荐加也。臣驚惶感激。固當竭蹶出肅。而顧臣譾劣。百無肖似。言論風裁。尤何可論。使之匡救君違。規正官邪。則臣不能焉。使之爭是非於殿陛之上。任激揚於朝著之間。則臣不堪焉。夫官以諫名。而無是數者之可責。則上有虛授之失而瘝厥事。下有冒進之誚而災厥身。此臣所以左右思量。終不敢爲唐突承膺之計也。玆敢悉暴衷懇。仰瀆於宸嚴之下。伏願天地父母。察臣不稱之實。回授可堪之人。以重臺選。以安微分幸甚。臣於乞免之章。宜不敢贅及他說。而目今仁愛示警。在地之雷聲驚心。聖明若惕。自天之綸音敷腎。臣莊誦屢回。一憂一喜。竊以爲。此是我國家轉災爲瑞之一大機會也。雖在韋布之列。孰不欲刳瀝肝血。以副我殿下求助之誠。而況臣旣在言責之任。烏可無芻蕘之貢。以備聖人之裁擇乎。古人有言曰。天象豈吾所測。當勤盡人事耳。所謂盡人事者。亦惟在於人君之一心而已。伏惟殿下。五載圖治。一念對越。政令擧措。無一不合於天心。今日警告。何爲而若是其丁寧。或者仁天之愛殿下。去而益篤。唯恐一政一令之或失於不言不知之中。乃有此諄諄提撕之警也耶。十行溫綸。字字懇惻。無非一誠字中出來。不止爲宋公三言之美。則應天以實。而孰過於是。顧臣願忠之誠。雖欲竭口極論。仰裨德化之萬一。而殿下旣知其應天之道矣。又得其弭災之要矣。何待臣常談死法之覼縷於前也。請先以綸音中開言路之道。略陳之。從古言路之開閉。實關國祚之興替。天災之轉移。亦惟在於言路之洞闢。我殿下警惕之念。不以他求。首以是遑遑汲汲。重言復言者。可謂知所先務矣。第伏念做時不如說時。過景異於卽景。不審我殿下乙丙憂勤之心。能不懈時月稍久之後耶。此心乍弭。災警又至。臣以此知殿下平日求助之心。或不如遇災側席之時也。至於濟濟在朝之臣。孰無同休共慼之義。而惟愛身過於愛國。忽災甚於懼災。出一言則或慮其忤於上旨。論一事則惟恐其觸於時諱。時玩日愒。含默成風。淊淊臺上之噤烏。寥寥朝陽之嗚鳳。所言者。不過故紙之謄傳。所論者。只是斃僧之習杖。雖以近日討逆一事言之。國榮德相輩之凶謀逆圖。當其綢繆和應之時。孰不知爲他日滔天之禍。而或怵於威勢。或急於阿附。擧世靡然。打成一片。嚮非我聖上。穆然遠慮。割恩嚴斥。則今日國事。將不知稅駕於何所矣。噫嘻。此豈獨群下之罪哉。亦由於上導之不得其方耳。今雖後時。諸賊之罪。猶可以如法懲討。而三司之批。一例靳兪。每下已悉諭三字。臣於月前縣道之疏。略陳其草草共憤之意。而遞職踰月之後。又祗承三字之批。臣固不足言。得無近於訑訑之拒耶。臣愚死罪。竊爲殿下慨然也。今殿下。至諭以言可用則用之。不可用則置之。結之以予不爾罪。殿下亦知目今言路之杜閉。亶由於愛其身故也。惟我殿下。旣悉其弊源。雖其言不可用。不過一時所見之差誤。若其願忠之志則可尙也。若果棄其言而用其身。則他日剛直之說。安知不出於今日棄言之人乎。惟殿下。更以是加勉焉。嗚呼。凶逆層生。變怪疊出。至於湖獄事而極矣。獄情嚴祕。有非如臣辟處草野者。所可詳聞。而蓋其放恣妖惡。則實是前古所未聞之事也。在獄諸囚。未知何以收殺。而首唱者誅之戮之。隨從者竄之配之。俾有所一分懲畏。宜矣。煥億之慫慂指使。情節昭著。則窮訊得情。在所不已。而徑先島配。失之太寬。或殿下。以爲鞫問之非其時。而姑爲傅生。以待用刑之日。而始欲置之當律耶。伏願殿下。拔其本而塞其源。俾無滋蔓之患焉。湖西一路。素稱士夫之鄕。而數年以來。妖逆相望。殆無乾淨之地。將不免等棄於王化之外。吁亦痛矣。惟彼居在一道者。雖其形影未接。聲聞不通之類。擧皆驚惶畏怯。荷擔裏足。或移徙於他道。或寄寓於京中。若其窮貧不能辨者。龜縮竄伏。若不保朝夕云。此亦朝家。不可不軫念處也。今番則必宜斬草而除根。峻法而嚴繩。以示大懲創之意。然後布誥於道臣守宰。使之各相勉戒。各相兢惕。如舊安堵。無更有悔。則恐有合於安反側囿赤子之政矣。耽羅一島。在我國。便是要荒之外。而惟我列聖朝。撫摩之愛恤之。其民之同囿於王化之中者。厥有久矣。不幸數年以來。凶逆餘孽。咸萃於此島。便作逋盜之藪。況其海路截遠。邦禁至嚴。衣糧凡節。無以自措。則此輩之怨憾煽動。必無所不至。以至於嚮來事出矣。殿下旣擇守臣。又遣繡衣。俾有以宣揚聖化。鼓舞仁澤。而第其皮服之生涯。旣接無糧之羈旅。終日無所事。而徒仰餔於主人。則其難支之形。不見可想。而且其蠢愚之性。易動於衆楚之咻。國家之隱憂。非細故也。愚意則就其中酌量其情犯之差歇者。移配於他島。使島民。咸知其爲渠輩區處之意。則庶幾益見其愛戴之心矣。今年穡事。初則有豐登之望矣。四朔長霖。一竝消融。或有穴農稍勝處而。大抵八路。皆不免歉歲也。至於嶺南。則諸般災害。振古所無。我殿下宵肝之憂。若恫在已。旣遣使而慰諭之。又蠲稅而賙恤之。庶幾有安堵奠生之望。而第其懷保之方。專係親民之官。守令而不得其人。則雖樂歲。每患其疾苦之難蘇。況當大歉之年。必得公淸仁明之才。然後可責其拯濟斯民。伏願殿下。申諭道臣與列邑守宰。從長消詳。無俾一毫相阻。勉勵之指導之。以期其共濟民事。至於奸鄕猾胥。專事欺瞞。若値凶荒之歲。則其賙賑之際。糶糴之間。舞弄尤甚。畢竟公穀之逋縮。民惠之壅閼。皆由於此。臣謂亦宜另飭。道臣守令。嚴加束濕。俾有懲戢之效焉。臣不敢以職事自居。而適値聖上求言之際。粗效愚愛之忱。猥陳狂妄之說。伏願殿下。哀之憐之。不以人廢言。千萬辛甚。臣無任屛營祈懇之至。答曰。省疏具悉。陳列根據。方欲體念。而其次湖獄事。爾言。是矣。又其次湖西事。爾言亦好。當審處矣。又其次耽羅事。政若予意。令該府該曹。徒流案抄出。別單書入。以待判下。又其次嶺南事。亦令備局。申飭該道。爾其勿辭察職。
정조 5년
辛丑十月二十三日午時。上御觀物軒。禮房承旨入侍時。左副承旨李世奭。記事官趙興鎭金鳳顯。別兼春秋鄭東浚。以次進伏訖。上曰。今日坐直。誰也。世奭曰。臣與李在學伴直矣。上曰。李宗燮之近日講義。其能着意爲之乎。世奭曰。今此講製之課試。亶出於作成之盛意。臣子亦果着實爲之矣。命讀公事。世奭讀奏訖。命退。承史以次退出。